Vennebjerg Mølle
Vennebjerg Mølle er en hollandsk vindmølle med jordomgang, som ligger ved vejen mellem Lønstrup og Hjørring. Møllen er flyttet fra Tversted til nuværende placering i 1934, og den blev drevet frem til 1961. Der har været en vindmølle i Vennebjerg siden omkring 1860. 
Indtil 1934 stod der en muret og hvidkalket mølle, kaldet Den Hvide Mølle, hvor den nuværende mølle står. Møllen var blevet repareret flere gange, men da den blev ved med at slå revner, blev det til sidst revet ned. Den hvide mølle var opført af brødrene Poul og Anders Nielsen, og det var måske fordi Anders var murer, at møllen blev muret op.
Den nuværende mølle er bygget på en lille jordvold, har jordomgang, og står på en lav grundmuret sokkel, som er kalket hvid. Både møllekrop og møllehat er beklædt med sort tagpap. Med sin sorte beklædning er møllen blev kaldt Den Sorte Mølle. Møllen er flyttet til Vennebjerg i 1934, men stod tidligere i Tversted og blev oprindeligt opført i Bindslev i 1842. Møllen har en bådformet hat, krøjer (drejer) med svans og har omkring 16 meter lange vinger beregnet til kludesejl.
Oprindeligt hed Vennebjerg Mølle Dale Mølle. Navnet stammer fra de to gårde Øster og Vester Dale, der var opstået, da den gamle gård Dal var blevet delt. Navnet Dal skyldes, at gården lå i en dal. Dale Mølle kom i 1888 til at hedde Vennebjerg Mølle.
Efter at Poul og Anders Nielsen omkring 1860 havde opført Dale Mølle blev Poul, der i nogle år havde rejst rundt i landet som møllebygger, møller ved møllen. Inventaret i møllen var en gruttekværn (foderkværn), en brødkværn (melkværn), en skallekværn (grubbe- og pillekværn), en maltkværn og en sennepskværn. Poul Nielsen døde i 1882 ved en ulykke, og sønnen Peder kom herefter til at bestyre møllen.
I 1908 overtog Peder, sammen med sin broder Niels Christian, ejerskabet over møllen, da deres moder Else Margrethe døde. I 1917 fik Niels Christian eneejerskab over møllen, hvor han blev boende alene frem til 1941, da møllen blev solgt. Af de mere spektakulære elementer under Niels Christans ejerskab kan nævnes, at møllen fik en ny vinge. Denne vinge var skibsmasten fra det forulykkede skib Belgrove, som Niels Christian købte på en auktion i Hirtshals, roede til Lønstrup og fik trukket fra stranden op til møllen.
I 1941 købte Henry Christiansen Vennebjerg Mølle, og han drev den frem til 1961. Efter at møllen stoppede med at fungere som mølleri i 1961, blev både mølle og møllerbolig solgt til kunstmaler Johannes Hofmeister. Kunstmaleren lovede ikke at ændre møllen, men han lovede dog ikke at vedligeholde den. I 1970'erne blæste hækværket af vingerne, og hatten blev beskadiget og måtte fornyes.
I 1981 blev store dele af vingefanget ødelagt i en storm, og indgangen blev beskadiget, så møllen blev aflåst. De store udgifter til vedligehold af møllen var medvirkende til at Fonden til Vennebjerg Mølles bevarelse blev oprettet i 1987 og overtog møllen. Efter at der var lagt 250.000 kr. og mere end 13.000 frivillige arbejdstimer i restaurering af møllen kunne møllen i 1993 kværne igen.
I 2007 blev der konstateret råd i en af vingerne, og i 2010 brækkede den ene vinge. Møllen kunne derfor ikke køre. Efter genetablering af støtteforeningen Vennebjerg Mølles Venner, og indsamling af midler til endnu en restaurering, kører Vennebjerg Mølle igen.